CELEX: 32018D1803
Language: el
Date: 2018-11-20 00:00:00
Title: Εκτελεστική απόφαση (ΕΕ) 2018/1803 της Επιτροπής, της 20ής Νοεμβρίου 2018, για την εξουσιοδότηση της Γαλλίας να συνάψει συμφωνία με τον Άγιο Βαρθολομαίο, τις νήσους Σεν Πιέρ και Μικελόν, τη Νέα Καληδονία, τη Γαλλική Πολυνησία και τις νήσους Ουάλις και Φουτούνα, αντιστοίχως, ώστε οι μεταφορές χρηματικών ποσών μεταξύ της Γαλλίας και των εν λόγω εδαφών να θεωρούνται ως μεταφορές χρηματικών ποσών εντός της Γαλλίας, δυνάμει του κανονισμού (ΕΕ) 2015/847 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2018) 7434]

22.11.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 296/35
               
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/1803 ΤΗΣ ΕΠΙΤΡΟΠΉΣ
         της 20ής Νοεμβρίου 2018
         για την εξουσιοδότηση της Γαλλίας να συνάψει συμφωνία με τον Άγιο Βαρθολομαίο, τις νήσους Σεν Πιέρ και Μικελόν, τη Νέα Καληδονία, τη Γαλλική Πολυνησία και τις νήσους Ουάλις και Φουτούνα, αντιστοίχως, ώστε οι μεταφορές χρηματικών ποσών μεταξύ της Γαλλίας και των εν λόγω εδαφών να θεωρούνται ως μεταφορές χρηματικών ποσών εντός της Γαλλίας, δυνάμει του κανονισμού (ΕΕ) 2015/847 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2018) 7434]
            
         
         (Το κείμενο στη γαλλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2015/847 του Ευρωπαϊκού Κοινοβουλίου και του Συμβουλίου, της 20ής Μαΐου 2015, περί στοιχείων που συνοδεύουν τις μεταφορές χρηματικών ποσών και περί κατάργησης του κανονισμού (ΕΚ) αριθ. 1781/2006 (1), και ιδίως το άρθρο 24,
         Έχοντας υπόψη το αίτημα της Γαλλίας σύμφωνα με το άρθρο 24 του κανονισμού (ΕΕ) 2015/847,
         Εκτιμώντας τα ακόλουθα:
         
                     (1)
                  
                  
                     Σύμφωνα με την απόφαση 2009/853/ΕΚ της Επιτροπής (2), έχει χορηγηθεί παρέκκλιση στη Γαλλία σε σχέση με τις μεταφορές χρηματικών ποσών μεταξύ των νήσων Σεν Πιέρ και Μικελόν, του Μαγιότ, της Νέας Καληδονίας, της Γαλλικής Πολυνησίας και των νήσων Ουάλις και Φουτούνα, αντιστοίχως, και της Γαλλίας.
                  
               
                     (2)
                  
                  
                     Στις 24 Μαρτίου 2017 η Γαλλία υπέβαλε αίτημα για ανανέωση της παρέκκλισης, κατ' εφαρμογή του άρθρου 24 του κανονισμού (ΕΕ) 2015/847, για τις μεταφορές χρηματικών ποσών μεταξύ του Αγίου Βαρθολομαίου, των νήσων Σεν Πιέρ και Μικελόν, της Νέας Καληδονίας, της Γαλλικής Πολυνησίας και των νήσων Ουάλις και Φουτούνα, αντιστοίχως, και της Γαλλίας.
                  
               
                     (3)
                  
                  
                     Τα γαλλικά υπερπόντια εδάφη που καλύπτονται από την απόφαση 2009/853/ΕΚ διαφέρουν από εκείνα για τα οποία ζητείται ανανέωση της παρέκκλισης. Κατά συνέπεια, το αίτημα της Γαλλίας εμπίπτει στο πεδίο εφαρμογής του άρθρου 24 παράγραφος 1 του κανονισμού (ΕΕ) 2015/847.
                  
               
                     (4)
                  
                  
                     Σύμφωνα με το άρθρο 24 παράγραφος 3 του κανονισμού (ΕΕ) 2015/847, οι μεταφορές χρηματικών ποσών μεταξύ του Αγίου Βαρθολομαίου, των νήσων Σεν Πιέρ και Μικελόν, της Νέας Καληδονίας, της Γαλλικής Πολυνησίας και των νήσων Ουάλις και Φουτούνα, αντιστοίχως, και της Γαλλίας, θεωρήθηκαν προσωρινά, από τις 24 Μαρτίου 2017, ως μεταφορές χρηματικών ποσών στο εσωτερικό της Γαλλίας.
                  
               
                     (5)
                  
                  
                     Στις 25 Μαΐου 2018 τα κράτη μέλη ενημερώθηκαν με γραπτή διαδικασία της επιτροπής για την πρόληψη της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας ότι η Επιτροπή θεώρησε ότι έχει λάβει τις απαιτούμενες πληροφορίες για την αξιολόγηση του αιτήματος της Γαλλίας.
                  
               
                     (6)
                  
                  
                     Το καθεστώς του Αγίου Βαρθολομαίου έναντι της Ένωσης έχει αλλάξει —με την απόφαση αριθ. 528/2012/ΕΕ του Συμβουλίου έγινε υπερπόντια χώρα και έδαφος σε σύνδεση με την Ένωση (3). Βάσει της νομισματικής συμφωνίας της 12ης Ιουλίου 2011 μεταξύ της Ευρωπαϊκής Ένωσης και της Γαλλικής Δημοκρατίας (4), ο Άγιος Βαρθολομαίος αποτελεί μέρος της νομισματικής επικράτειας της Γαλλίας και το ευρώ έχει την ιδιότητα νόμιμου χρήματος στο εν λόγω έδαφος.
                  
               
                     (7)
                  
                  
                     Το καθεστώς του Μαγιότ έναντι της Ένωσης έχει επίσης αλλάξει —με την απόφαση 2014/162/ΕΕ του Συμβουλίου έγινε γαλλικό υπερπόντιο διαμέρισμα και εξόχως απόκεντρη περιοχή της Ένωσης (5). Συνεπώς, το Μαγιότ δεν θα πρέπει να καλύπτεται από την παρούσα απόφαση.
                  
               
                     (8)
                  
                  
                     Οι νήσοι Σεν Πιέρ και Μικελόν, η Νέα Καληδονία, η Γαλλική Πολυνησία και οι νήσοι Ουάλις και Φουτούνα δεν αποτελούν μέρος του εδάφους της Ένωσης, όπως αυτό καθορίζεται σύμφωνα με το άρθρο 349 της Συνθήκης. Ωστόσο, οι νήσοι Σεν Πιέρ και Μικελόν, σύμφωνα με την απόφαση 1999/95/ΕΚ του Συμβουλίου (6), και η Νέα Καληδονία, η Γαλλική Πολυνησία και οι νήσοι Ουάλις και Φουτούνα, σύμφωνα με το πρωτόκολλο αριθ. 18 για τη Γαλλία το οποίο προσαρτάται στη Συνθήκη για τη λειτουργία της Ευρωπαϊκής Ένωσης, αποτελούν όλα μέρος της νομισματικής επικράτειας της Γαλλίας και το ευρώ έχει την ιδιότητα νόμιμου χρήματος σε όλα τα εν λόγω εδάφη.
                  
               
                     (9)
                  
                  
                     Επομένως, ο Άγιος Βαρθολομαίος, οι νήσοι Σεν Πιέρ και Μικελόν, η Νέα Καληδονία, η Γαλλική Πολυνησία και οι νήσοι Ουάλις και Φουτούνα πληρούν το κριτήριο που ορίζεται στο άρθρο 24 παράγραφος 1 δεύτερο εδάφιο στοιχείο α) του κανονισμού (ΕΕ) 2015/847.
                  
               
                     (10)
                  
                  
                     Οι πάροχοι υπηρεσιών πληρωμών στον Άγιο Βαρθολομαίο, στις νήσους Σεν Πιέρ και Μικελόν, στη Νέα Καληδονία, στη Γαλλική Πολυνησία και στις νήσους Ουάλις και Φουτούνα συμμετέχουν άμεσα στα συστήματα πληρωμών και διακανονισμού της Γαλλίας, και συγκεκριμένα στο CORE ή στο Target2-Banque de France. Συνεπώς, πληρούν το κριτήριο που αναφέρεται στο άρθρο 24 παράγραφος 1 δεύτερο εδάφιο στοιχείο β) του κανονισμού (ΕΕ) 2015/847.
                  
               
                     (11)
                  
                  
                     Προκειμένου να ισχύουν οι κανονιστικές ρυθμίσεις της Ένωσης στον Άγιο Βαρθολομαίο, στις νήσους Σεν Πιέρ και Μικελόν, στη Νέα Καληδονία, στη Γαλλική Πολυνησία και στις νήσους Ουάλις και Φουτούνα, η Γαλλία πρέπει να θεσπίσει ειδική νομοθεσία για τον σκοπό αυτό. Με το διάταγμα αριθ. 2016-1635 της 1ης Δεκεμβρίου 2016 που εξέδωσε η Γαλλία, και ιδίως τα άρθρα 18 και 19, εξασφαλίζεται ότι τα εν λόγω εδάφη έχουν ενσωματώσει στην έννομη τάξη τους διατάξεις που αντιστοιχούν σε εκείνες του κανονισμού (ΕΕ) 2015/847.
                  
               
                     (12)
                  
                  
                     Επομένως, ο Άγιος Βαρθολομαίος, οι νήσοι Σεν Πιέρ και Μικελόν, η Νέα Καληδονία, η Γαλλική Πολυνησία και οι νήσοι Ουάλις και Φουτούνα έχουν θεσπίσει κανόνες ίδιους με εκείνους που έχουν θεσπιστεί βάσει του κανονισμού (ΕΕ) 2015/847 και απαιτούν από τους αντίστοιχους παρόχους υπηρεσιών πληρωμών τους να τους εφαρμόζουν, και άρα πληρούν το κριτήριο που ορίζεται στο άρθρο 24 παράγραφος 1 δεύτερο εδάφιο στοιχείο γ) του εν λόγω κανονισμού.
                  
               
                     (13)
                  
                  
                     Ως εκ τούτου, είναι σκόπιμο να παραχωρηθεί στη Γαλλία η αιτηθείσα παρέκκλιση.
                  
               
                     (14)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για την πρόληψη της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η Γαλλία εξουσιοδοτείται να συνάψει συμφωνία με τον Άγιο Βαρθολομαίο, τις νήσους Σεν Πιέρ και Μικελόν, τη Νέα Καληδονία, τη Γαλλική Πολυνησία και τις νήσους Ουάλις και Φουτούνα, αντιστοίχως, προκειμένου οι μεταφορές χρηματικών ποσών μεταξύ οποιουδήποτε από τα εν λόγω εδάφη και της Γαλλίας να θεωρούνται ως μεταφορές χρηματικών ποσών στο εσωτερικό της Γαλλίας, για τους σκοπούς του κανονισμού (ΕΕ) 2015/847.
         
         
            Άρθρο 2
            Η απόφαση 2009/853/ΕΚ καταργείται.
         
         
            Άρθρο 3
            Η παρούσα απόφαση απευθύνεται στη Γαλλική Δημοκρατία.
         
         
            Βρυξέλλες, 20 Νοεμβρίου 2018.
            
               
                  Για την Επιτροπή
               
               Věra JOUROVÁ
               
                  Μέλος της Επιτροπής
               
            
         
         
            (1)  ΕΕ L 141 της 5.6.2015, σ. 1.
         
            (2)  Απόφαση 2009/853/ΕΚ της Επιτροπής, της 26ης Νοεμβρίου 2009, περί εξουσιοδοτήσεως της Γαλλίας να συνάψει συμφωνία με τις νήσους Σαιν Πιέρ και Μικελόν, τη Μαγιότ, τη Νέα Καληδονία, τη Γαλλική Πολυνησία και τις νήσους Γουόλις και Φουτούνα, αντιστοίχως, ώστε οι μεταφορές χρηματικών ποσών μεταξύ της Γαλλίας και των εν λόγω εδαφών να θεωρούνται ως μεταφορές χρηματικών ποσών εντός της Γαλλίας, δυνάμει του κανονισμού (ΕΚ) αριθ. 1781/2006 του Ευρωπαϊκού Κοινοβουλίου και του Συμβουλίου (ΕΕ L 312 της 27.11.2009, σ. 71).
         
            (3)  Απόφαση αριθ. 528/2012/ΕΕ του Συμβουλίου, της 24ης Σεπτεμβρίου 2012, για τροποποίηση της απόφασης 2001/822/ΕΚ για τη σύνδεση των υπερπόντιων χωρών και εδαφών με την Ευρωπαϊκή Κοινότητα («Overseas association») (ΕΕ L 264 της 29.9.2012, σ. 1).
         
            (4)  Νομισματική συμφωνία μεταξύ της Ευρωπαϊκής Ένωσης και της Γαλλικής Δημοκρατίας, σχετικά με τη διατήρηση του ευρώ στον Άγιο Βαρθολομαίο, συνεπεία της τροποποίησης του καθεστώτος του έναντι της Ευρωπαϊκής Ένωσης (ΕΕ L 189 της 20.7.2011, σ. 3).
         
            (5)  Απόφαση 2014/162/ΕΕ του Συμβουλίου, της 11ης Μαρτίου 2014, για την τροποποίηση της απόφασης 2004/162/ΕΚ όσον αφορά την εφαρμογή της στο Μαγιότ από την 1η Ιανουαρίου 2014 (ΕΕ L 89 της 25.3.2014, σ. 3).
         
            (6)  Απόφαση 1999/95/ΕΚ του Συμβουλίου, της 31ης Δεκεμβρίου 1998, για τις νομισματικές ρυθμίσεις στις γαλλικές εδαφικές ενότητες Saint-Pierre-et-Miquelon και Mayotte (ΕΕ L 30 της 4.2.1999, σ. 29).